Helge Sander (V), 2006-03-29:
Forslaget, B 91, som vi nu skal debattere, ligger på lange stræk helt på linje med de forslag, som regeringen har præsenteret i forslaget til en globaliseringsstrategi.
Forslagsstillerne skriver bl.a. i deres indledning: »Da der i dag eksisterer en række strukturelle og økonomiske forhold, som ikke er befordrende for universiteternes internationalisering, pålægger Folketinget regeringen snarest at igangsætte en indsats for styrkelse af internationaliseringen af landets universiteter.«
Til den indledning har jeg i hvert fald to svar til forslagsstillerne.
For det første har regeringen jo netop i udkastet til en samlet globaliseringsstrategi præsenteret en række svar indeholdende de her 333 initiativer.
For det andet omhandler mange af initiativerne netop en styrkelse af internationaliseringen af landets universiteter og for den sags skyld også i forhold til de studerende.
Men timingen og en række af elementerne i forslaget gør, at vi her i dag må afvise det.
Det vil jeg vende tilbage til.
Jeg vil derudover knytte kommentarer til forslagets enkeltdele.
Beslutningsforslagets første del er ønsket om en gennemgang og vurdering af den gældende lovgivning på universitetsområdet.
Målet er at nedbryde eventuelle barrierer for universiteternes internationale arbejde.
I bemærkningerne til forslaget kan man læse, at forslagsstillerne især er bekymrede for universiteternes mulighed for at udbyde uddannelser i udlandet.
Dansk lovgivning gælder ikke uden for landets grænser.
Derfor kan uddannelser i dag ikke udbydes med statsanerkendelse i udlandet.
Men vi tilkendegav jo i forbindelse med den seneste ændring af universitetsloven i 2005, at der skulle arbejdes videre med muligheden for, at danske universiteter kan udbyde uddannelser i udlandet.
Det fremgår også klart af bemærkningerne til lovgivningen – en lovgivning, som forslagsstillerne jo tilsluttede sig – men initiativerne i globaliseringsstrategien indebærer formentlig, at den eksisterende lov skal ændres allerede i den næste folketingssamling, så her vil det jo være naturligt, at vi tager sagen op.
Beslutningsforslagets anden del foreslår, at der på finansloven afsættes en internationaliseringspulje på 100 mio. kr. Puljen foreslås knyttet til udviklingskontrakterne og udmøntet i forbindelse med realiseringen af internationaliseringstiltag som f.eks. udbygning af udvekslingsaftaler og tilrettelæggelse af studieordninger, således at udenlandsophold ikke giver en unødig studietidsforlængelse.
Regeringen er positivt indstillet over for ideen om at knytte økonomi til udviklingskontrakterne.
Universiteterne er allerede særdeles optaget af at udvikle en dynamisk strategi for netop internationalisering.
Det fremgår tydeligt af de udviklingskontrakter, som i øjeblikket er under de afsluttende forhandlinger mellem de 12 universiteter og Videnskabsministeriet.
I bemærkningerne nævner forslagsstillerne, at man bør overveje at honorere universiteter, der opretter filialer i udlandet, men universiteterne må i dag ikke bruge statstilskud til at oprette sådanne filialer.
Jeg mener umiddelbart ikke, at vi har brug for en særlig pulje til at undgå, at udlandsophold giver unødig studietidsforlængelse.
Der skal selvfølgelig gives den merit, som udlandsopholdet berettiger til.
Det arbejde behøver vi ikke en særlig pulje til, som jeg ser det.
Der er her tale om en helt normal aktivitet på et dansk universitet.
Beslutningsforslagets tredje del handler om danske studerendes mulighed for at studere i udlandet.
I regeringsgrundlaget fremgår det, at regeringen – jeg citerer – vil fremlægge forslag om, at taxametertilskuddet under visse betingelser kan følge danske studerende til udlandet.
Det er dog hverken nødvendigt eller ønskeligt at ændre bevillingssystemet som foreslået.
OECD har jo netop rost det danske taxametersystem, fordi det belønner beståede eksamener i stedet for optaget.
Det foreliggende forslag er et skridt i den forkerte retning, her vil man netop belønne højt optag med 20.000 kr. pr. studerende.
Forslagsstillernes begrundelse er en frygt for unfair konkurrence for de danske universiteter.
Men jeg er ikke i dag sikker på, hvordan vi konkret undgår unfair konkurrence, men det er jo noget af det, som vi meget naturligt kan se på i den kommende tid, hvor vi skal diskutere disse spørgsmål.
Regeringen er enig i, at Danmark skal på verdenskortet som et attraktivt uddannelsesland.
Derfor indeholder regeringens udkast til globaliseringsstrategi også følgende initiativ, nemlig at der skal udarbejdes en strategi for national profilering og markedsføring af Danmark som uddannelsesland.
Det indgår dog ikke i regeringens planer at oprette et selvstændigt center med egen bestyrelsen til at varetage opgaven.
Den opgave mener vi godt vi kan løfte med den nuværende struktur.
I beslutningsforslaget lægges der også op til flere stipendier til unge fra fattige lande.
Regeringen er mere målrettet: Vi ønsker at give flere pladser til de dygtigste studerende fra såkaldte tredjelande, altså uden for EU og EØS.
Det vil samtidig være til gavn for studiemiljøet på de danske universiteter.
Vi mener dermed, at det er en win-win-situation for alle, at vi styrker uddannelserne ved, at flere af de allerdygtigste fra fjernere dele af verden kommer hertil.
Regeringen kan som nævnt ikke støtte beslutningsforslag nr. B 91, men der er, som det er bemærket indledningsvis, mange gode intentioner i forslaget, som vi har noteret os.
Jeg tror, at det er et ganske godt udgangspunkt for de mange drøftelser, som forhåbentlig følger i kølvandet på regeringens udspil til globaliseringen, som kommer her i de kommende uger.